Dimitris Charalambis - Thomas A. Bauer, Marko Ivanisin, Bernd Mikuszeit (Hrsg.) Evaluierung von Bildungsmedien und...

Dimitris Charalambis
3.6. Evaluierungs- und Weiterbildungsangebot für Multimediaprodukte und Bildungsmedien zur politischen und zeitgeschichtlichen Erwachsenenbildung: Das Politische und die Politik.Die Negation des Politischen als Perspektive des Zerfalls der Europaeischen Union.
(In griechischer Sprache.)
Weiterbildungsmodul 3
Basistext 3
Το πολιτικό και η πολιτική. Η πολιτική άρνηση του πολιτικού ως προοπτική έκπτωσης του ευρωπαϊκού εγχειρήματος
Υπάρχει ένα φαινομενικά παράδοξο στο εγχείρημα της Ευρωπαϊκής ενοποίησης. Η πορεία προς την ευρωπαϊκή ενοποίηση ήταν το αποτέλεσμα της κατανόησης των καταστροφικών επιπτώσεων που είχε η μετεξέλιξη της μορφής της διασφάλισης των αξιακών περιεχομένων των χειραφετητικών επαναστάσεων του 18ου αιώνα. Η κατανόηση δηλαδή των καταστροφικών επιπτώσεων που είχε η αντιδραστική νοηματοδότηση της συγκρότησης του έθνους-κράτους, το οποίο υπήρξε η ιστορικά αναγκαία οργανωτική μορφή των εγγυήσεων ισχύος και προστασίας των δικαιωμάτων και ελευθεριών.
Το δημοκρατικό έθνος-κράτος αποτέλεσε την πιο αποτελεσματική και πραγματιστική επινόηση της νεωτερικότητας. Επινόηση η οποία, ως επαναστατική μετάλλαξη της απόλυτης μοναρχίας, διαμόρφωσε τους πολιτικούς όρους που ήταν απαραίτητοι, ώστε να διασφαλιστούν και να λειτουργήσουν στην πράξη τα αξιακά περιεχόμενα των επαναστάσεων που μετουσίωσαν τον διαφωτισμό και την θεωρητική σύλληψη του ως εάν κοινωνικού συμβολαίου σε έμπρακτη πολιτική λειτουργία. Η διασφάλιση της συνοχής και της επικρατειακής ακεραιότητας του έθνους κράτους, είτε ως λαϊκή-δημοκρατική θεμελίωση της κληρονομιάς της απόλυτης μοναρχίας, είτε ως επαναστατική, απελευθερωτική και ενοποιητική διαδικασία, διασφάλισε τις χρονικές και χωρικές εγγυήσεις, ώστε σταδιακά το εγχείρημα της νεωτερικότητας να αποκτήσει συγκεκριμένη, υλική και λειτουργική μορφή. Η θεμελίωση του πλέγματος των εγγυήσεων που διασφάλισαν την ανάδειξη και διεύρυνση των δικαιωμάτων και ελευθεριών, ως του τόπου της φιλελεύθερης, δικαιοκρατικής και δημοκρατικής έννομης τάξης ήταν η ιστορική συμβολή της κατασκευής του έθνους-κράτους στην διαδικασία προς την ολοκλήρωση της νεωτερικότητας και ανάδειξης της έννοιας του ανθρώπου ως έννοιας πραγματικής αφαίρεσης.1
Το καθοριστικό αυτό βήμα κατά την ιστορική διαδικασία προς την ολοκλήρωση των περιεχομένων που συγκροτούν το πολιτικό και συνιστούν την ιστορική differentia specifica της νεωτερικότητας αναδεικνύει ένα νοηματικό παράδοξο. Παράδοξο που προέκυψε από την ίδια την έννοια των προστατευτικών ορίων, της προστατευτικής οριοθέτησης ως αναγκαίας, πρακτικής και λειτουργικής συνθήκης της διασφάλισης των δικαιωμάτων και ελευθεριών ως διαδικασίας αποκλεισμού και εσωκλεισμού (Exclusion/Inclusion). Ιστορικά, αλλά και νοηματικά αυτό το παράδοξο σημαίνει ότι το πλαίσιο προστασίας του πολιτικού αποτέλεσε και το σημείο εκκίνησης της ολοκληρωτικής άρνησης του. Αυτό ήταν συνέπεια δύο παράλληλων διαδικασιών που προσέδωσαν στην οριοθέτηση δύο απολύτως αντιθετικές ερμηνείες και νοηματοδοτήσεις. Αυτές καθόρισαν τις ιστορικές τάσεις και διεργασίες που ανέδειξαν τη διαφορά μεταξύ πολιτικής και πολιτικού και θεμελίωσαν την ιστορική εμφάνιση των περιεχομένων εκείνων που συγκροτούν το σημασιολογικό περιεχόμενο της έννοιας του πολιτικού, αλλά και μιας συγκεκριμένης μορφής της πολιτικής απόρριψής του.
|